השנה היא 1541 ביבשת אמריקה, העולם החדש והמסתורי. בתא קטן במצודת כלא אפלה במקסיקו, אֶסְטֶבָּן דֶה סַנְדוֹבָל, משרטט מפות בן 17 עומד למשפט באשמה שמצא אוצר זהב אגדי, אך החביא אותו וסירב לשלם למלך ספרד את חלקו. בעוד הוא מחכה למשפטו, פורשׂ בפנינו אסטבן את סיפור המסע הנורא בעקבות האוצר. בהנהגת קֶפּטֶן מֶנדוֹסָה האכזר ורודף הבצע, יוצאת משלחת קטנה אל לב היבשת הלא נודעת בחיפוש אחר ערי הזהב הנסתרות, שאגדות על קיומן עוברות מפֶּה לאוזן. אל המשלחת מצטרפת גם זִיה, נערה מקומית המשמשת להם מורת דרך, אשר שובה את לבו של אסטבן.
סקוֹט אוֹדֶל הוא מחבּרם של ספרי נוער אהובים ומצליחים כמו "אי הדולפינים הכחולים" ו"הפנינה השחורה". רבים מספריו עוסקים באירועים היסטוריים אמיתיים. על כתיבתם זכה בפרסים רבים וחשובים כמו פרס אנדרסן ומדליית נְיוּבֶּרִי.
ספרו זה, "ערי הזהב הנסתרות", שעל פיו הופקה סדרת אנימציה אהובה, זוכה כעת לתרגום ראשון לעברית של הסופר אסף שור, ואנחנו מקווים שהוא יקבל את הכבוד המגיע לו על מדף ספרי הקלאסיקה.
סדרת הרפתקה היא שער לספרי קלאסיקה לילדים ונוער - הספרים האהובים, עתירי הדמיון והקסם, שגיבוריהם כובשים את לבֵּנו כבר כל כך הרבה שנים. מיטב סופרי ישראל נענו לקריאה לתרגם לעברית את הספרים הנפלאים האלה, וכל סופר אף הוסיף אחרית דבר מאירת עיניים שבה כתב על חוויית התרגום ועל הקֶשר האישי שלו אל הספר.
לטעמי, העלילה לא היתה כה מרתקת כמו ספרי הרפתקאה ישנים קודמים שקראתי בעבר, אבל על זאת חיפו תיאורי הטבע המדהימים, שהריצו כנגד עיניי את ההרים האדומים כדם, את התהום הכל כך עמוקה ושחורה שלא ניתן לראות מעבר לה, את השדות רחבי הידיים בהם מתרוצצים איילים, וכמובן: הזהב, עמוק וזהוב כמו לבה זרחנית. יכולתי ממש להרגיש את עצמי צועדת בעקבות המשלחת הקטנה, מחפשת גם אני את הזהב: מתאכזבת מרות כאשר הוא לא נמצא, ומתרגשת כאשר כן. אין ספק שהמוטיב של השיגעון שגורמת תאוות הבצע לזהב הוא מרכז העלילה, והמניע העיקרי שלה ושל פעולות כל הדמויות בספר (אולי מלבד האינדיאנים - למה להם זהב?).
במסע, מבקרות הדמויות במיני שבטים וערים אידיאניות, שם מתוארים מנהגים שלהם, הכנסת האורחים שלהם ומתנותיהם למשלחת הספרדית. לכל מקום שהגיעה המשלחת, השאירה אחריה כאב והרס, וככל שהרצון למצוא את הזהב גובר, כך גם האגרסיביות שלהם כלפי סביבתם. עם זאת, ישנו ניחום אחד - אסטבן דה-סנדובל, שדווקא הוא מתנגד למשיכה המכשפת של הזהב ונלחם בה בכל כוחו.
ספר מומלץ לאוהבי קלאסיקות והרפתקאות, לאלו שמחפשים לצאת למסע ארוך על פני יבשת, ולשרוד את כל תלאותיה.
קהל יעד: ספר לבני ובנות נוער. מתאים גם לילדים בוגרים מאוד.
קלאסיקה מקסימה (קיימת גם סדרת טלוויזיה מצויירת לילדים). על האינקה , ערי הזהב הנסתרות ומסעות קסומים. ספר ילדות שלי שאני נהנית לתת גם לילדיי לקרוא.